રાષ્ટ્રીય સ્વયંસેવક સંઘનાં કાર્યવિસ્તાર નાં પાયાની ઈંટ એટલે દૈનિક શાખા છે. રોજની શાખા એ સંઘનો સૌથી મોટો કાર્યક્રમ છે. વડગામમાં પણ એક સમયે નિયમિત રાધા-કૃષ્ણ મંદિર પરિસર માં શાખા ગણવેશમાં સજ્જ સ્વયંસેવકોની દૈનિક શાખા લાગતી હતી જેનું સ્મરણ આજે પણ થાય છે ત્યારે અનુભવાય છે કે કેટલું મોટું સંસ્કાર ઘડતર તેમજ રાષ્ટ્રવાદની ભાવનાઓ આવી શાખાઓ માં વિકસી રહી હતી. ગામે ગામ મહોલ્લા સુધી વિસ્તરેલી આવી દૈનિક શાખાઓમાં બાળકો થી માંડીને મોટેરાઓ નિયમિત ભાગ લેતા હતા…સમયપાલન ની ટેવ અને સંસ્કારોનું ઘડતર આવી શાખાઓ થકી થતું હતું. આજે પણ વડગામ પંથકમાં દૈનિક શાખાઓ તો ચાલે જ છે પરંતુ હજુ સુધી તેનો જોઈએ તેવો વિસ્તાર થતો નથી કારણ ગમે તે હોય…આજે પણ મોટી સંખ્યા માં માત્ર સંઘના આદર્શોને વરેલા સ્વયંસેવકો ઘરબાર છોડીને સાદગીપૂર્ણ અને રાષ્ટ્ર સમર્પિત ઉચ્ચ મૂલ્યો સાથે જીવન વિતાવી રહ્યા છે જે સંઘની આન-બાન અને શાન છે અને સંઘ ને વૈશ્વિક લેવલે આજે છે એટલો મજબૂત કરવામાં આવા સ્વયંસેવકો નો અહમ ફાળો છે.